Flemming Møller Mortensen (S), 2010-02-04:
Jeg vil gerne blive i den positive stemning.
Jeg synes, debatten, vi har haft her i salen, har været god, den har været frugtbar, og sagen har bestemt været rimelig at sætte på dagsordenen.
Det har jeg hørt fra hvert et hjørne af salen, og det kan naturligvis kun glæde mig.
Jeg har det sådan med den lidt sjove retorik og morskaben med hensyn til rækkefølgen af tingene, at rækkefølgen i og for sig er fuldstændig ubetydelig.
Det, vi skal samles om her i Folketingssalen, er lige nøjagtig om at løse det, der er de nationale problemstillinger, der, hvor vi gerne vil hævde os positivt, men også der, hvor vi bærer et ansvar, som måske kan være svært at definere.
Det kan i hvert fald være svært altid at holde sig definitionerne klart for øje, når man handler politisk, men det, vi jo skal, er at sørge for, at vi gør det så godt som overhovedet muligt.
Man kan spørge: Vil vi alle sammen det samme?
Nej, det vil vi jo synligt ikke, men det, der helst skal være styrken i dette lokale, er processen med alligevel måske at skaffe et flertal, som kan bevæge sig i den rigtige retning.
Så lige for at slutte morskaben af over, hvem der vinder her,
må jeg sige, at jeg som forslagsstiller klart står og føler, at vi står i en god position.
Der har været lydhørhed.
Så kan man spørge, om det var rettidig omhu fra miljøministerens side.
I de sidste 8 år har det ikke båret præg af rettidig omhu fra Venstres og Konservatives side, men jeg synes, at der i denne uge har været rettidig omhu, fordi vi nu trods alt får taget et rigtigt skridt.
Det, der er det helt afgørende nu, og det, jeg kan love miljøministeren vi vil gøre fra oppositionens side, er at holde øje med, at det her ikke bliver syltekrukkeri.
Jeg har bidt mærke i ministerens retorik i pressemeddelelsen.
Ministeren vil gerne, at det her kommer til at foregå forholdsvis hurtigt.
Når jeg har brugt ordene misrøgt og katastrofe, vil jeg sige, at man skal tænke meget grundigt over, om det nu er ord, der er dækkende og retvisende.
Med de indikationer, jeg har, og den dialog, jeg har haft med de grønne organisationer, men også ud fra det, jeg kan se ved at bo på landet og have en meget, meget dyb interesse og dedikation på det her område, kan jeg se, at det er galt.
Jeg har som hr. Johs. Poulsen også siddet i byrådet, inden jeg måtte forlade det for at indtage min stol her i Folketingssalen.
Jeg har oplevet tvisterne i byrådet, og jeg ved, hvor svært det er at få det her sat på dagsordenen på det rette niveau.
Derfor skal vi give en hjælpende hånd.
Til Dansk Folkeparti – som nu har forladt salen – må jeg blot sige, at jeg syntes, at Dansk Folkepartis ordfører gav udtryk for en total misforståelse af vores beslutningsforslag, men det vil jeg selvfølgelig tage med ordføreren, når jeg på et tidspunkt får mulighed for det.
Til miljøministeren vil jeg sige: Ja, der var betimelighed i denne uge, men tro mig, vi skal nok følge op på det.
Til Venstres ordfører, hr. Eyvind Vesselbo, vil jeg sige, at jeg i og for sig synes, at det var et lidt fattigt bidrag i forhold til miljøet og biodiversiteten, men jeg har set smilet på ordførerens læbe, så jeg tror på, at vi nok skal nå i mål på det her område.
Men rettidig omhu mener jeg virkelig ikke Venstre skal eller kan kendestegnes ved i den her sammenhæng.
I Det Konservative Folkeparti giver man udtryk for, at man gerne vil have mere viden.
Det er jo lige nøjagtig noget af det, der er problemstillingen i vores land, nemlig at vi netop kan putte alt ned i en syltekrukke, fordi vi siger, at vi gerne vil være bedre oplyst.
Jeg mener, at vi er godt oplyst på det her område, og derfor mener jeg, at der skal handles, og jeg ved, at der kan findes et flertal for det, hvis regeringen vil fremlægge de rigtige muligheder for det.
Jeg deler bekymringen med Det Radikale Venstre, men jeg er glad for ordførertalens positive vinkling af tingene.
Overordnet set og afslutningsvis skal jeg takke for debatten.
Jeg synes, den har været frugtbar, jeg synes, det har været en god sag at sætte sig ind i, og det er en god sag at bide sig fast i – og det kan jeg love hele Folketinget og hele Danmark at jeg gør og at Socialdemokraterne gør.
Tak for ordet.